Kouvolalainen varusmies sai sairauskohtauksen Cooperin testin jälkeen 12. heinäkuuta Vekaranjärvellä. Hän kuoli 19. heinäkuuta Meilahden sairaalassa aivoverenkiertohäiriön seurauksiin. Varusmiehen vanhemmat eivät syytä tapauksesta Puolustusvoimia tai testien fyysistä rasittavuutta.

Poikamme oli urheilija, joka testasi itseään fyysisesti joka viikko. Hän harrasti jalkapalloa ja yleisurheilua sekä muutenkin urheili koko pienen elämänsä ajan, varusmiehen isä sanoo Kouvolan Sanomille.

Hänen mukaansa sairauskohtauksen alkusyy oli kaulavaltimon repeämä. Suonen sisäpinnasta irtosi hiukkasia, jotka aiheuttivat verenkiertohäiriön aivoihin.

Repeämä oli täysin ennustamaton asia, joka voi sattua vaikka auton taustapeiliin katsoessa.

Tapauksen jälkeen mediassa uutisoitiin varusmiehen olevan aivokuollut. Vanhempien mukaan poikaa pidettiin aivokuolleena vain lyhyt hetki, jotta hän pystyi toimimaan elinten luovuttajana.

— Ilmeisesti kahdeksan ihmistä on saatu pelastettua hänen ansiostaan. Pojasta on tullut sankari isolla s-kirjaimella, varusmiehen äiti sanoo.

Vanhemmat kiittävät Puolustusvoimia, ensihoitajia ja Pohjois-Kymen sekä Meilahden sairaalaa hyvästä hoidosta.

— Kohtaus sattui Vekaranjärvellä noin kello 11, ja jo kello 14 poikaa alettiin siirtää Pohjois-Kymen sairaalasta Kymenlaakson keskussairaalaan. Meidän näkemyksemme on se, että virheitä tehtiin vain Kotkassa, isä sanoo.

Hän ihmettelee yhä, miksei pojan päästä otettu heti magneettikuvia Kotkassa.

— Lääkäri sanoi, ettei kuvia tarvita. Hän oli niin varma, että kyseessä oli epileptinen kohtaus. Syy alkoi selvitä sen jälkeen, kun poika oli saanut kaksi aivoinfarktia.

Kymenlaakson keskussairaala on aiemmin kertonut, ettei sairaala kommentoi yksittäisen potilaan hoitoa. Meilahden sairaalassa on aloitettu tapauksen takia sisäinen selvitys potilaan hoidosta.